SIRI ปลื้ม! นลท.แห่ซื้อหุ้นกู้ทะลุ 3.6 พันลบ. ตั้งเป้ายอดขายปีนี้โตแตะ 2.6 หมื่นลบ.
SIRI ปลื้ม! นลท.แห่ซื้อหุ้นกู้ทะลุ 3.6 พันลบ. ตั้งเป้ายอดขายปีนี้โตแตะ 2.6 หมื่นลบ. เดินหน้าขยายธุรกิจสู่ "ปีแห่งความหวัง"
18 ก.พ. 2564

นางสาววรางคณา อัครสถาพร ประธานผู้บริหารสายงานการเงินและสนับสนุนธุรกิจ บริษัท แสนสิริ จำกัด (มหาชน) หรือ SIRI เปิดเผยว่า หลังจากที่ SIRI ได้เสนอขายหุ้นกู้ชนิดระบุชื่อผู้ถือ ประเภทไม่ด้อยสิทธิ ไม่มีประกัน และมีผู้แทนผู้ถือหุ้นกู้ อายุหุ้นกู้ 3 ปี 8 เดือน อัตราดอกเบี้ยคงที่ 4.20% ต่อปี โดยได้รับความเชื่อมั่นจาก 8 สถาบันการเงินชั้นนำได้แก่ ธนาคารกรุงเทพ ธนาคารกรุงไทย ธนาคารกสิกรไทย ธนาคารไทยพาณิชย์ ธนาคารซีไอเอ็มบี ไทย บริษัทหลักทรัพย์ เกียรตินาคินภัทร บริษัทหลักทรัพย์ กรุงไทย ซีมิโก้ และ บริษัทหลักทรัพย์ เอเซีย พลัส ให้การสนับสนุนเป็นผู้จัดการการจัดจำหน่าย ระหว่างวันที่ 15 – 17 กุมภาพันธ์ ที่ผ่านมา จากแผนการเสนอขายหุ้นกู้เดิมที่วางไว้จำนวน 2,000 ล้านบาท
ทั้งนี้ ปรากฎว่าการนำเสนอขายหุ้นกู้ล้อตแรกของแสนสิริในปีนี้ มีผู้ลงทุนทั่วไปและ/หรือ ผู้ลงทุนสถาบันให้ความเชื่อมั่น ตอบรับจองซื้อจำนวนมาก ทำให้บริษัทต้องพิจารณาใช้หุ้นกู้สำรองเพื่อการเสนอขายเพิ่มเติมอีกจำนวน 1,000 ล้านบาท เพื่อรองรับความต้องการของนักลงทุน และเพิ่มเติมอีก 600 ล้านบาท รวมปิดการขายมูลค่ารวม 3,600 ล้านบาท ขณะที่มียอด Oversubscribe พุ่งไปเกือบ 4,000 ล้านบาท
“การออกหุ้นกู้ในครั้งนี้ทำให้บริษัทมีแหล่งเงินทุนเพิ่มมากขึ้นเพื่อใช้ในการพัฒนาโครงการใหม่ตอบรับความต้องการของกลุ่มลูกค้าได้อย่างมีประสิทธิภาพ รวมทั้งเป็นแหล่งเงินทุนในการขยายธุรกิจตามแผนธุรกิจที่วางไว้ ขณะที่แสนสิริยังมีสภาพคล่องอีกกว่า 15,000 ล้านบาท ที่ส่งผลให้บริษัทพร้อมเติบโตอย่างแข็งแรงในปี 2564 บริษัทจึงพิจารณาปิดการขายหุ้นกู้ครั้งนี้ไปรวมมูลค่า 3,600 ล้านบาท”
โดยการให้การตอบรับที่ดีและขายหมดเต็มจำนวนในระยะเวลาอันรวดเร็วนี้ นับเป็นสัญญาณที่ดี สำหรับความเชื่อมั่นของนักลงทุนในภาพรวมธุรกิจของบริษัทที่สร้างผลงานได้ดีตั้งแต่ช่วงต้นปี ที่สามารถสร้างยอดขายในเดือนมกราคมได้ถึง 3,500 ล้านบาทซึ่งนับว่าเป็นยอดขายต่อเดือนในอัตราที่สูงและสร้างผลงานได้ดีเมื่อเทียบกับเป้าหมายยอดขายที่วางไว้ในปีนี้ 26,000 ล้านบาท สะท้อนให้เห็นถึงความมั่นใจของผู้ลงทุนที่มีต่อการดำเนินธุรกิจของ SIRI ที่เติบโตอย่างต่อเนื่องภายใต้วิสัยทัศน์ “The Year of Hope” (ปีแห่งความหวัง) ในปีนี้ และยังเป็นหนึ่งในผู้นำอสังหาริมทรัพย์ในประเทศไทย
ทั้งนี้หลังจากนี้ แสนสิริจะเดินหน้าตามแผนการขยายธุรกิจสู่ “ปีแห่งความหวัง” (The Year of Hope) ส่งมอบความหวังในการมีบ้านของคนไทย ด้วยแบรนด์ที่แข็งแกร่งและเข้าถึงง่าย พัฒนา 24 โครงการใหม่ มูลค่าโครงการรวม 26,000 ล้านบาท ภายใต้ product ที่หลากหลาย ราคาเข้าถึงง่าย ครอบคลุมทำเลทุกทำเลกรุงเทพฯ ด้วยดีไซน์ที่ตอบโจทย์ทุกความชอบ เพื่อเพิ่มโอกาสการมีบ้านหลังแรก อาทิ แบรนด์ ‘สิริ เพลส’ – ‘อณาสิริ’ – ‘สราญสิริ’ และ ‘ บุราสิริ’
โดยไฮไลท์ที่สำคัญในปีนี้ แสนสิริจะเปิดตัว products ภายใต้แบรนด์ใหม่ ทั้งการเปิดตัว Affordable Condominium เซกเมนต์ใหม่ ภายใต้แบรนด์ใหม่ ที่เจาะกลุ่ม Young Generation ในทำเลคอมมูนิตี้เมือง อาทิ รัชดา, เกษตรฯ, รามคำแหง และ บางนา ในระดับราคาที่เข้าถึงง่ายเริ่มต้นเพียง 1.xx ล้านบาทเท่านั้น การเปิดตัว “SIRI Residence” New segment ทาวน์โฮมระดับบน บนทำเลที่ดินผืนใหญ่ที่หายากใจกลางเมือง ในปีนี้จะมี 2 ทำเลและเปิดตัวในช่วงไตรมาส 4 และการเปิดตัว “BuGaan” แบรนด์ใหม่ของบ้านเดี่ยว 3 ชั้น ระดับราคา 30 – 80 ล้านบาท เจาะกลุ่ม Young Successor ภายใต้จุดขาย Modern Luxury Living ในทำเลโยธินพัฒนา เป็นเอ็กซ์คลูซีฟ เรสซิเดนซ์ เพียง 14 ยูนิตเท่านั้น โดยเตรียมเปิดขายในไตรมาส 2 ของปีนี้